Diari Oficial de la Generalitat Valenciana


Sumari del DOGV 3328, del 11-09-1998 (1998/7610)

ACORD d'1 de setembre de 1998, del Govern Valencià, pel qual es modifiquen les retribucions de determinat personal sanitari no facultatiu.
------------------------------------------------------------------------------------------------------------------------------------------

### Dades del document

Número de DOGV
:   3328

Data del DOGV
:   11-09-1998

Secció del DOGV
:   II. AUTORITATS I PERSONAL - E) ALTRES ASSUMPTES

Número del document
:   1998/7610


Data del document
:   01-09-1998

Organisme emissor
:   Conselleria de Sanitat

Tipus de document
:   Acord

ACORD d'1 de setembre de 1998, del Govern Valencià, pel qual es modifiquen les retribucions de determinat personal sanitari no facultatiu. [1998/A7610]
  
El Govern Valencià, en la reunió del dia 1 de setembre de 1998, adoptà l'acord següent:
  
La Llei 14/1997 de 26 de desembre, de la Generalitat Valenciana, de Mesures de Gestió Administrativa, Financera i d'Organització de la Generalitat Valenciana, publicada en el Diari Oficial de la Generalitat Valenciana de 31 de desembre de 1997, reguladora d'un conjunt d'àmbits de diferent naturalesa en què es desplega l'activitat de la Generalitat Valenciana, inclou en la taula I de l'annex les retribucions aplicables al personal sanitari dependent de la Generalitat Valenciana i, dins d'aquest, les corresponents als ATS/DUI, comares, i fisioterapeutes.
  
Distintes sentències del Tribunal Superior de Justícia de la Comunitat Valenciana i del Tribunal Suprem s'han pronunciat sobre la quantia del complement específic d'aquest personal i han assenyalat la seua falta de proporcionalitat, per ser inferior, respecte al d'altres categories per a les quals s'exigeix un nivell de titulació inferior.
  
Així mateix, s'observa la necessitat d'establir unes condicions retributives més concordes amb les d'altres col·lectius de personal del mateix nivell de titulació. L'esforç pressupostari que representa aquesta homogeneïtzació està condicionat per les disponibilitats de crèdit que comporta el pressupost per a 1998, així com la previsió que ha de realitzar-se per a l'exercici de 1999 en el marc de l'estabilitat, mitjançant l'ajust permanent i equilibrat de la despesa per a obtenir l'optimació dels recursos disponibles.
  
D'altra banda, es fa necessari establir unes noves retribucions, justificades en les especials condicions de penositat i responsabilitat que concorren als llocs de treball d'ATS/DUI destinats en portes d'urgències, unitats de reanimació i vigilància intensiva.
  
Per tot això, i amb l'informe previ jurídic de l'Àrea Jurídica, de la Conselleria de Sanitat, i l'econòmic de la Direcció General de Pressupostos, de la Conselleria d'Economia, Hisenda i Administració Pública, i després d'haver sigut negociat en la Mesa Sectorial de Sanitat, d'acord amb el que preveu l'apartat a de l'article 32 de la Llei 9/1987, de 12 de juny, d'Òrgans de Representació, Determinació de les Condicions de Treball i Participació del Personal al Servei de les Administracions Públiques, fent ús de l'habilitació continguda en la disposició transitòria primera de la Llei 14/1997, de 26 de desembre, i a proposta del conseller de Sanitat, el Govern Valencià
  
ACORDA
  
Primer
  
S'estableix el complement específic que percebrà el col·lectiu d'ajudants tècnics sanitaris (ATS) / diplomats universitaris en infermeria (DUI), comares i fisioterapeutes, en les quanties i amb la periodicitat que es detalla en l'annex d'aquest acord.
  
Segon
  
Es crea un grup retributiu 101 denominat ATS/DUI d'unitats hospitalàries de serveis especials, que englobarà els llocs de treball en portes d'urgències, unitats de reanimació i vigilància intensiva.
  
Les retribucions corresponents a aquest grup retributiu seran les establides en l'annex del present acord.
  
Tercer
  
El personal sanitari no facultatiu de grup B, amb destinació en centres d'especialitats i la resta d'institucions obertes que no haguera optat per la integració prevista en la disposició transitòria segona del Decret 180/1996, de 2 d'octubre, del Govern Valencià, tindrà el nivell 21 de complement de destinació, igual que la resta del personal ja integrat, i adaptat en la seua quantia econòmica a la jornada reduïda que realitzen, i amb el complement específic que s'estableix en l'annex de l'acord.
  
Quart
  
Es garantirà per al personal d'infermeria de quota i zona que percep les seues retribucions per coeficient capitatiu la quota mínima de 2.500 cartilles per professional mitjançant la reassignació gradual de les quotes existents i fins que aquest mínim es generalitze a tot el personal d'infermeria.
  
Cinqué
  
Ordenar la publicació del present acord en el Diari Oficial de la Generalitat Valenciana.
  
Sisé
  
Aquest acord vigirà l'endemà de la seua publicació en el Diari Oficial de la Generalitat Valenciana i les retribucions que s'estableixen tindran efecte des de l'1 de setembre de 1998.
  
Seté
  
Es faculta el conseller de Sanitat per dictar els actes administratius necessaris per a l'execució del que disposa aquest acord.
  
València, 1 de setembre de 1998
  
El conseller secretari del Govern Valencià,